Owen Bonnici – Kandidat għall-kariga ta' Deputat Mexxej għall-affarijiet tal-Partit Laburista Tmien snin ilu, b'deċiżjoni waħda, biddilna l-politika tal-passat fi proġett għall-preżent u l-futur. Bil-ħatra ta' Joseph Muscat bħala Mexxej, il-Partit Laburista reġa' beda jemmen u, għax emmen u ħadem, rebaħ l-appoġġ tal-poplu bl-ikbar mandat mill-Independenza 'l hawn. Konvint li, hekk kif ninsabu fi ftit iktar minn nofs il-legiżlatura, dan huwa mument kruċjali għall-pass li jmiss tal-ġenerazzjoni rebbieħa li bena madwaru l-Prim Ministru.Jien lest nagħti sehem iktar dirett, bis-saħħa kollha tiegħi, biex il-Partit Laburista jibqa' protagonist fl-ideat li jikkonvinċu. Huwa għalhekk li qiegħed noffri li nservi bħala Deputat Mexxej għall-Affarijiet tal-Partit. Ma' kull min tkellimt, il-messaġġ kien ċar. L-aspirazzjoni hija li l-kariga ta' Deputat Mexxej tkun viċin u qrib il-ħin kollu tad-delegati u l-membri tal-Partit Laburista f'sinerġija mal-ħidma tal-Gvern biex joffri stabbilità u viżjoni soċjal-demokratika. L-għajta li qed tmexxi 'l quddiem il-ħidma tiegħi fil-ġimgħat u x-xhur li ġejjin ta' 'Qrib Tiegħek' mhijiex sempliċi campaign slogan. Irrid li, jekk nigi fdat fil-kariga ta' Deputat Mexxej, il-frażi 'Qrib Tiegħek' tkun it-timbru tal-ħidma tiegħi. Ftit tal-jiem ilu ħabbart 20 punt li se nkun qed inwettaq bħala Deputat Mexxej ġdid jekk ningħata l-fiduċja tad-delegati. Dawn l-20 punt huma maqsumin fi tliet prijoritajiet: l-istabbiltà, is-sinerġija u l-ġustizzja soċjali. Il-kariga ta' Deputat Mexxej għandha toffri stabbilità lill-Partit Laburista sabiex il-Prim Ministru jkun jista' jiffoka bla xkiel fuq il-ħidma tal-Gvern u jkompli jwettaq u jagħti r-riżultati. Il-kariga ta' Deputat Mexxej għandha wkoll toffri sinerġija sħiħa bejn il-Gvern u l-Partit Laburista. It-tnejn ma għandhomx isiru ħaġa waħda imma lanqas għandhom ikunu estranji għal xulxin. Iridu jaħdmu flimkien biex inkomplu nirnexxu. Il-Prim Ministru tant jemmen fil-bżonn ta' din is-sinerġija li kien tana parir ċar fil-Konferenza Ġenerali tal-Partit Laburista, tant li flimkien imbagħad iddeċidejna li nbiddlu l-istatut biex tkun tista' ssir din il-ħaġa. Il-ġustizzja soċjali se tkun il-ġebla tax-xewka tal-ħidma tiegħi jekk nigi fdat fil-kariga ta' Deputat Mexxej. Jiena l-ġustizzja soċjali naf x'inhi għax għextha u rrid li kulħadd f'pajjiżna jkollu l-istess opportunità li jirnexxi u jagħmel suċċess. Qed inħares 'il quddiem b'entużjażmu u enerġija bla preċedent għal din il-missjoni politika. Nirringrazzja lil Ġuża Cassar u l-MEP Dr Miriam Dalli talli nnominawni għal din il-kariga u lil ħafna oħrajn li ħeġġewni nressaq ismi. Fil-ġimgħat li ġejjin, u x-xhur ta' wara, jiena se nkun qrib tiegħek; se nkun it-tweġiba għall-bżonn li noħolqu iktar sinerġija bejn il-Gvern u l-Partit, u bejn il-Partit Laburista u l-familji Maltin u Għawdxin. Fil-pass li jmiss tal-ġenerazzjoni rebbieħa, se nkomplu nirnexxu.